Bybelskool » Pinkster 2017
Posts Tagged 'Pinkster 2017'
Ons Westerse samelewing het tot 'n groot mate die Franse Revolusie se slagspreuk van die laat 18de eeu omarm: Liberté, Égalité, Fraternité – vryheid, gelykheid en broederskap. Broederskap natuurlik bedoel in die sin van menswees, nie geslagtelik nie. Hierdie gedagtes was 'n natuurlike uitvloeisel van die Verligting van die 17de-18de eeu met sy klem op die rede en die wetenskap. Wat die Franse Revolusie egter skerp in die kollig gebring het, was die fokus op die bevryding van die individu van die gesag wat sisteme en waardestelsels op hulle uitgeoefen het, in die kerk sowel as in die staat.
Die effek op die kerk was natuurlik enorm. Want, die vryheid waarvan die Franse Revolusie gepraat het, was nie die vryheid wat in Christus beskikbaar was nie, maar was afgestem op die vryheid van die individu. Die mens se begeertes en behoeftes het in die sentrum kom staan. En vryheid het beteken dat jy kan kies hoe om te leef.
Jy kon bepaal wat belangrik was vir jou.
Jy kon die waardes kies waarvolgens jy leef.
En niemand kon met jou daaroor stry nie.
Almal moes verdraagsaam wees, al het dié vryheid in konflik gekom met die waardes wat deur die eeue deur die Skrif en die belydenis beklemtoon is.
Want vryheid het die vryheid van die individu beteken.
Nou, dit is nie die vryheid waarvan Paulus in sy brief aan die Galasiërs praat nie. Die vryheid waarvan Paulus praat, is die vryheid van die gewete voor God, die vryheid van die ewige toorn van God op die sonde:
Vryheid is om nooit weer bang te wees dat jy gestraf sal word vir jou sonde nie.
Vryheid is om te weet dat God in Christus jou as sy kind aangeneem het.
Vryheid is om te weet dat God nooit weer vir jou kwaad sal wees oor jou sonde nie.
Vryheid is om te weet dat God 'n plek vir jou voorberei het om vir ewig saam met jou te lewe.
Dít is die vryheid wat Christus gebring. Dit is daarom ook 'n vryheid van die wet. Dit is 'n vryheid van die sonde. Dit is 'n vryheid van die dood en die mag wat dit oor ons uitoefen. En dít is die vryheid waarin ons moet vasstaan.
Kom ons luister hoe Paulus dit vir ons in hoofstuk vyf uitspel.
Een van die groot ontdekkings van die Reformasie was om die Bybel boek vir boek te lees. Die gebruik in die Middeleeue was om met 'n teks of 'n gedeelte daarvan te werk. Dit is waarom ons op die hele brief aan die Galasiërs fokus en nie net 'n gedeelte of 'n teks uitlig en met dít as tema die boodskap bring nie. Daar is natuurlik niks fout met 'n tematiese boodskap nie. Dit is verseker makliker om te verteer! Maar, dan mis 'n mens die diepgang van die Skrif, die fyn nuanses van die diep denke wat die Here deur sy Woord in ons wil stimuleer.
Dit is natuurlik baie meer uitdagend om só te lees, en julle sal kan getuig daarvan in hierdie Pinksterreeks! Want, jy moet baie meer dinge inneem en in gedagte hou, sodat jy uit al die informasie wat Paulus hier gee, die lyn van sy argument kan begin volg en uiteindelik sin maak van wat hy vir 'n mens wil sê.